b'\n_START_ARTICLE_\nOscar Enckell\n_START_PARAGRAPH_\nOscar Paul Enckell (2. maaliskuuta 1878 Pietari, Ven\xc3\xa4j\xc3\xa4 \xe2\x80\x93 5. marraskuuta 1960 Helsinki) oli suomalainen sotilas ja teollisuusmies, joka oli merkitt\xc3\xa4v\xc3\xa4n osan urastaan keisarillisen Ven\xc3\xa4j\xc3\xa4n armeijassa._NEWLINE_Oscar Enckellin vanhemmat olivat jalkav\xc3\xa4enkenraali Carl Enckell ja Hel\xc3\xa9ne Natalia Bronikowsky. H\xc3\xa4nen veljens\xc3\xa4 oli jatkosodan j\xc3\xa4lkeinen Suomen ulkoministeri Carl Enckell. Oscar Enckell opiskeli upseeriksi Haminan kadettikoulussa. Sen j\xc3\xa4lkeen h\xc3\xa4n siirtyi Ven\xc3\xa4j\xc3\xa4n palvelukseen ensimm\xc3\xa4isen palvelupaikan ollessa Henkikaartin Semenovin rykmentti vuosina 1897\xe2\x80\x931904. H\xc3\xa4n opiskeli 1903 Ven\xc3\xa4j\xc3\xa4ll\xc3\xa4 Pietarin yleisesikunnan akatemiassa ja siirtyi sitten Mantsurian armeijan esikuntaan vuosiksi 1904\xe2\x80\x931905 ja sen j\xc3\xa4lkeen 13. jalkav\xc3\xa4kidivisioonan esikunnan vanhemmaksi adjutantiksi 1906\xe2\x80\x931907 ja edelleen Pietariin yleisesikuntaan muun muassa tiedustelutoiminnan p\xc3\xa4\xc3\xa4llik\xc3\xb6ksi 1907\xe2\x80\x931914. Enckell siirtyi ensimm\xc3\xa4isen maailmansodan aikaan Ven\xc3\xa4j\xc3\xa4n sotilasasiamieheksi Roomaan 1914\xe2\x80\x931917. Viimeiset teht\xc3\xa4v\xc3\xa4t Ven\xc3\xa4j\xc3\xa4lle olivat toiminta Ven\xc3\xa4j\xc3\xa4n edustajana Serbian armeijan esikunnassa 1917\xe2\x80\x931918 ja lopuksi entente-joukkojen erikoisteht\xc3\xa4viss\xc3\xa4 Konstantinopolissa ja Kaukasiassa 1918. Ven\xc3\xa4j\xc3\xa4n armeijassa Enckell saavutti everstin arvon vuonna 1912._NEWLINE_Suomeen h\xc3\xa4n siirtyi maamme itsen\xc3\xa4istyess\xc3\xa4 toimien aluksi Suomen rannikkopuolutustuksen ja my\xc3\xb6hemmin yleisesikunnan p\xc3\xa4\xc3\xa4llikk\xc3\xb6n\xc3\xa4. Enckellin eroon vuonna 1924 liittyi Suomen sotilaspiirien kiista vallasta. Nuori j\xc3\xa4\xc3\xa4k\xc3\xa4riupseeristo painosti Ven\xc3\xa4j\xc3\xa4ll\xc3\xa4 palvelleen upseeriston eroamaan. N\xc3\xa4in joutui Enckellkin j\xc3\xa4tt\xc3\xa4m\xc3\xa4\xc3\xa4n yleisesikunnan p\xc3\xa4\xc3\xa4llik\xc3\xb6n teht\xc3\xa4v\xc3\xa4t. _NEWLINE_Vuonna 1921 Enckell osallistui ensimm\xc3\xa4isen\xc3\xa4 Suomen edustajana Genevess\xc3\xa4 k\xc3\xa4ytyihin Ahvenanmaan neutralisointineuvotteluihin. Ennen siirtymist\xc3\xa4\xc3\xa4n siviiliin h\xc3\xa4n osallistui vuonna 1925 Genevess\xc3\xa4 k\xc3\xa4ytyihin aseiden kauppaa koskevaan kansainv\xc3\xa4liseen konferenssiin. Suomen armeijassa Enckell saavutti kenraaliluutnantin arvon vuonna 1924._NEWLINE_Siirtyess\xc3\xa4\xc3\xa4n siviilin Enckell toimi ensin Suomen ja Ruotsin puutavarayhdistysten virallisena v\xc3\xa4litysmiehen\xc3\xa4 Belgiassa, Ranskassa ja Alankomaissa vuosina 1926\xe2\x80\x931928. Suomeen palattuaan h\xc3\xa4n toimi Harlussa L\xc3\xa4skel\xc3\xa4 Oy:n toimitusjohtajana vuosina 1928\xe2\x80\x931940 eli alueen Neuvostoliitolle luovutukseen asti. Sen j\xc3\xa4lkeen h\xc3\xa4n toimi Kymin Oy:n Hallan tehtaan is\xc3\xa4nn\xc3\xb6itsij\xc3\xa4n\xc3\xa4 sodan aikana ja sodan j\xc3\xa4lkeen Teollisuuden poltto\xc3\xb6ljy Oy:n toimitusjohtajana vuosina 1946\xe2\x80\x931957._NEWLINE_Sodan aikana Enckell oli marsalkka Mannerheimin erityisteht\xc3\xa4viss\xc3\xa4 muun muassa talvisodassa neuvottelijana ulkomailla ja ylip\xc3\xa4\xc3\xa4llik\xc3\xb6n edustajana ulkomaisten vapaaehtoisten suuntaan. H\xc3\xa4n osallistui viel\xc3\xa4 Moskovan rauhanneuvotteluihin syyskuussa 1944 sotilasasiantuntijana. Presidentti Paasikivi tukeutui Enckellin sotilaalliseen asiantuntemukseen ja ylivertaiseen Ven\xc3\xa4j\xc3\xa4n-tuntemukseen my\xc3\xb6s valmistauduttaessa Pariisin rauhankonferenssiin vuonna 1946 sek\xc3\xa4 YYA-sopimusneuvottelujen aikana kev\xc3\xa4\xc3\xa4ll\xc3\xa4 1948.'